ΜΚ0114/2018

03/07/2018

**ΔΕΛΤΙΟ ΤΥΠΟΥ**

Το Σάββατο 7 Ιουλίου 2018 θα πραγματοποιηθεί, η επιστημονική ημερίδα με θέμα: «Η συμβολή του Εθνικού Μετσόβιου Πολυτεχνείου στην ολοκληρωμένη ανάπτυξη του Δήμου Φιλιατών», με την οποία ολοκληρώνεται η ακαδημαϊκή χρονιά του μεταπτυχιακού προγράμματος του Ε.Μ.Π. «Περιβάλλον και Ανάπτυξη των Ορεινών Περιοχών», που αποτελεί τη δεύτερη κατεύθυνση του ΔΠΜΣ «Περιβάλλον και Ανάπτυξη». Κάθε χρόνο από το 2010, το μεταπτυχιακό πρόγραμμα υιοθετεί ένα Δήμο της Ηπείρου. Οι ερευνητές του Μετσόβιου Κέντρου Διεπιστημονικής Έρευνας, στο οποίο πραγματοποιείται το μεταπτυχιακό πρόγραμμα, μαζί με τους σπουδαστές, και τους διδάσκοντες του μεταπτυχιακού προγράμματος μελετούν συστηματικά τα χαρακτηριστικά κάθε περιοχής κατά τη διάρκεια της ακαδημαϊκής χρονιάς. Στη συνέχεια διατυπώνονται προτάσεις με ψύχραιμη ματιά, επιστημονική τεκμηρίωση και αξιοποίηση της τελευταίας λέξης της τεχνολογίας που θα ενισχύσουν τις αναπτυξιακές προοπτικές κάθε περιοχής. Οι προτάσεις θεμελιώνονται πάνω στην ταυτότητα, το υφιστάμενο δυναμικό και τις δραστηριότητες κάθε Δήμου. Κυρίως, όμως, αναδεικνύουν και τεκμηριώνουν πλευρές που «ξεκλειδώνουν» νέες δυνατότητες και ευκαιρίες. Κάθε χρόνο τα αποτελέσματα των ερευνών παρουσιάζονται στις τοπικές κοινωνίες με ανοικτές εκδηλώσεις.

Για την ακαδημαϊκή χρονιά 2017 – 2018, η περιοχή μελέτης του μεταπτυχιακού προγράμματος του ΕΜΠ «Περιβάλλον και Ανάπτυξη των Ορεινών Περιοχών» ήταν ο Δήμος Φιλιατών. Μια περιοχή μεγάλη σε έκταση που απλώνεται από τα γαλανά νερά του Ιονίου μέχρι τα άγρια βουνά της Μουργκάνας. Εκτός από την εξαιρετική φυσική ομορφιά με τα ποικίλα τοπία, ο Δήμος Φιλιατών έχει σημαντική ιστορία, αξιόλογες παραγωγικές δυνατότητες και, κυρίως, ανθρώπους φιλόξενους που αγαπάνε τον τόπο τους και θέλουν να δώσουν τη μάχη να τον κρατήσουν ζωντανό, ειδικά τις απομονωμένες ορεινές του περιοχές. Γι’ αυτό και η ερευνητική ομάδα του Μετσόβιου Κέντρου Διεπιστημονικής Έρευνας μαζί με τους σπουδαστές του μεταπτυχιακού προγράμματος του ΕΜΠ «Περιβάλλον και ανάπτυξη των ορεινών περιοχών» αντιμετώπισαν την περιοχή, όχι μόνο με τα κριτήρια και τα εργαλεία της επιστήμης αλλά και με κέφι και αγάπη, ώστε να δώσουν μια φρέσκια ματιά στην τοπική κοινωνία, να συντελέσουν στο ζωντάνεμα της συζήτησης για το μέλλον του τόπου. Οι εργασίες που παρουσιάζονται στην ημερίδα προσεγγίζουν πολλά θεματικά πεδία, συμβάλλοντας στην ολοκληρωμένη προσέγγιση των χαρακτηριστικών και των δυνατοτήτων του Δήμου Φιλιατών.

Η είσοδος στην ημερίδα είναι ελεύθερη και μετά τις παρουσιάσεις θα ακολουθήσει ανοικτή συζήτηση με το κοινό. Καλούμε την τοπική κοινωνία να συμμετάσχει ενεργά στις εργασίες της ημερίδας.